神山歌
作者：陸游
朝代：宋

paragraphs: 吾聞海中五神山，其根戴以十五鼇。
一朝六鼇被釣去，岱輿貟嶠沉洪濤。
尚餘三山巋然在，當時不沒爭秋毫。
如何蓬萊又已淺，忽見平地生藜蒿。
伏羲迨今幾萬歲，世事如火煎油膏。
娶妻不敢待翁命，治水無暇憐兒號。
避讒奔楚僅得免，歴聘返魯終不遭。
老聃關尹亦又死，人實危脆無堅牢。
有口惟可飲醇醪，有手惟可持霜螯。
勿令他人復笑汝，後有萬世來滔滔。